หุ้น5ม.ค.เปิดลด1.69จุดทองขึ้นอีก200
หุ้นไทย 5 ม.ค.เปิดตลาดลดลง 1.69จุดที่ระดับ 1,034.52 จุด คาดดัชนียังแกว่งในกรอบแคบ ด้านราคาทองปรับเพิ่มอีก 200 บาท
5 ม.ค. 2555

หุ้นไทย 5 ม.ค.เปิดตลาดลดลง 1.69จุดที่ระดับ 1,034.52 จุด คาดดัชนียังแกว่งในกรอบแคบ ด้านราคาทองปรับเพิ่มอีก 200 บาท 




หุ้นไทยเปิดตลาดเช้าวันที่ 5 ม.ค.ที่ระดับ 1,034.52 จุด ลดลง 1.69 จุด ขณะที่ราคาทองคำยังทะยานขึ้นต่อเนื่อง โดย สมาคมค้าทองคำแห่งประเทศไทย ประกาศราคาทองเมื่อเวลา 09.30 น.ปรับขึ้น 200 บาท ทองคำแท่งรับซื้อบาทละ 24,050 บาท ขาย 24,150 บาท ส่วนทองรูปพรรณรับซื้อบาทละ 23,695.08 บาท ขายออกบาทละ 24,550 บาท
บริษัทหลักทรัพย์เคจีไอ ประเมินหุ้นไทยวันนี้แกว่งตัวในกรอบจำกัดที่ 1,033 ถึง 1,043 จุด คาดว่าการวิ่งขึ้นของหุ้นโลกในช่วงปีใหม่จะเริ่มชะลอเนื่องจากปัจจัยลบจากฝั่งยุโรปเริ่มเข้ามาแล้ว และน่าจะจำกัดการเข้าซื้อของต่างชาติในระยะถัดไป 
ทั้งนี้การประมูลพันธบัตร 10 ปีของเยอรมันเมื่อวานนี้มีความต้องการเข้ามาในระดับปานกลาง และที่เป็นข่าวลบชัดเจนได้แก่การเพิ่มทุนของ ธนาคารยูนิเครดิตซึ่งเป็นธนาคารใหญ่ที่สุดของอิตาลี โดยธนาคารดังกล่าวกำหนดราคาเพิ่มทุนที่เพียง 31% ของราคาในกระดาน ซึ่งเป็นจิตวิทยาที่ไม่ดีต่อภาคธนาคารยุโรป ส่วนสถานการณ์ในสหรัฐฯ ยังดีเหมือนเดิม คำสั่งซื้อภาคโรงงานเดือน พ.ย. เติบโตดีที่ 1.8% MoM และใกล้กับที่ตลาดคาดการณ์ไว้และหนุนให้ดาวโจนส์ยังปิดในแดนบวกได้ 
ในระยะสั้นคาดว่าดัชนีหุ้นไทยจะยังประคองตัวได้เนื่องจากราคาน้ำมันทรงตัวสูง หนุนกลุ่มพลังงาน หลังจากสหภาพยุโรปใกล้บรรลุข้อตกลงการคว่ำบาตรอิหร่านโดยการห้ามนำเข้าน้ำมัน 
อย่างไรก็ดีปัจจัยลบจากฝั่งยุโรปจะมากขึ้นในกลางเดือน ม.ค. เป็นต้นไป และจะกดดันสินทรัพย์เสี่ยงรวมทั้งสินค้าโภคภัณฑ์ในที่สุด ขณะที่หุ้นกลุ่มธนาคารในระยะสั้นจะอ่อนตัว เนื่องจากแนวโน้มผลประกอบการไตรมาส 4/2555 จะถูกกดดันจากน้ำท่วม ในขณะที่ข่าวสารในตลาดเป็นลบหลังจากยังมีความไม่ชัดเจนเกี่ยวกับการโอนหนี้ 1.14 ล้านล้านบาทของกองทุนฟื้นฟูให้กับ ธปท. และอาจต้องมีการเก็บค่าธรรมเนียมของสถาบันประกันเงินฝากกับธนาคารพาณิชย์ในระดับที่สูงขึ้น 
ขณะที่กลยุทธ์การลงทุนแนะนำให้ชะลอการลงทุนในหุ้นกลุ่มใหญ่ๆ แม้ว่าตลาดหุ้นอาจยังไม่ลงทันทีก็ตามแต่ทางขึ้นค่อนข้างจะจำกัด ให้เน้นซื้อหุ้นขนาดกลางที่เสี่ยงต่ำต่อภาวะหุ้นโดยรวม